- इफिसियों
- <
- 5
- >

5
उजियार के लरका बना
1 इहैनिता पिरिया लरकन के जसना भगवान के बात मानै बाले बना, 2 जउन मेर लग मसीह हमर लग माया करिस अउ खुदय के महकनी तेल के मेर भगवान के निता अक्ठी चढावा अउ बलि के रूप हे चढाय दइस, उहै मेर माया के जीवन जिया✡यूहन्ना 13:34; गलातियों 2:20।
3 जसना पवितर मनसेन के निता जरूरी हबै, तुम्हर बीच हे गलत सबंध झइ होय, अउ कउनो मेर के असुध्द या लालच के जसना बात सुनै के झइ मिलै। 4 अउ तुम्हर बीच गन्दा बात अउ बेवकूफी के बात, बेकार मजाक जउन जरूरी नेहको हबै, हइ बात सोभा नेहको देथै, बलुक अच्छी बात बोला अउ धन्यबाद देया। 5 काखे तुम हइ जानथा कि कउनो गलत काम या असुध्द, लालची मनसे जउन मूरती पूजा के बरोबर हबै, मसीह अउ भगवान के राज के हकदार नेहको हुइ सकथै।
6 कउ तुमके बेकार बातन लग धोखा झइ दे, काखे इन कामन के कारन भगवान के गुस्सा आदेस न मानै बाले के उप्पर भडकथै। 7 इहैनिता तुम उन मनसेन के संगत झइ करा। 8 काखे तुम पहिले अंधियार हे रहा, पय अब परभु हे उजियार हबा अउ उजियार के टोरवा के जसना चला, 9 जछो उजियार हबै, उछो हर मेर के भलाई, नियाइपन धरमी काम अउ सच्चाई पइदा होथै। 10 अउ हइ परखा कि परभु के काहिन भाउथे? 11 अंधियार के बेकार कामन के सहभागी कउनो मेर साझा झइ रखबे, पय उनके सबके आगू परगट करिहा। 12 काखे उन बातन के बारे हे जिनही ऊ लुके मेर करथै, मुंह लग कहै हे सरम आथै। 13 पय ऊ सगलू बात जिनखर बारे हे गुठे जथै, उजियार हे आमै लग सब कुछु परगट हुइ जथै। 14 इहैनिता कथै,
“तुम जउन सोथा, जग जा,
अउ मरे हर मसे जी जा,
ता मसीह के उजियार तुम्हर हे चमकही✡यसा 7:1; रोमियो 13:11-12।”
15 इहैनिता सचेत रहा कि तुम कइसन रथा, बेवकूफ मनसेन के मेर झइ रहा, बलुक दिमाक बाले के जसना रहा। 16 टेम के कीमती समझा, काखे दिन बेकार हबै✡अमोस 7:13; कुलुस्सियो 4:5। 17 इहैनिता नदान झइ बना, पय धियान लग समझा कि परभु के इक्छा काहिन हबै।
18 दारू लग दुरिहां रहा, काखे एखर लग जीवन बेकार हुइ जथै, पय पवितर आतमा लग भर जा✡नीति 23:31-32; गलातियों 5:21-25, 19 अउ आपस हे भजन अउ महिमा अउ आतमिक गीत गाय करिहा अउ अपन-अपन मन हे परभु के भजन करत रइहा✡कुलुस्सियो 3:16; 1 कुरि 14:26। 20 अउ हरमेसा सगलू बातन के निता हमर परभु यीसु मसीह के नाम लग भगवान बाफ के धन्यबाद करत रइहा।
21 मसीह के डर लग अक दूसर के वस हे रहा।
डउका अउ डउकी
22 हे डउकी अपन डउका के वस हे रहै, जसना परभु यीसु मसीह के✡कुलुस्सियो 3:18; 1 पतरस 3:1; उत्पति 3:16। 23 काखे डउका डउकी के मूड हबै जसना कि मसीह मंडली के मूड हबै, इहै देह के ऊ मुकति करै बाले हबै। 24 पय जसना मंडली मसीह के वस हे हबै, ओसनेन डउकियो हर बात हे अपन डउका के बात मानै।
25 हे डउको अपन डउका लग माया करा जसना मसीह मंडली लग माया करके खुदय के ओखर निता दइ दइस। 26 कि उके बचन के दवारा पानी लग सुध्द करके पवितर करै। 27 अउ उके अक्ठी असना तेज मंडली बनाय के अपन लिघ्घो ठाढ करै, जेहमा न दाग, न झुर्री, न कउनो अउ असना चीज होय, बलुक पवितर अउ निरदोस होय। 28 इहैमेर जरूरी हबै कि डउका अपन डउकी लग अपन देह के जसना माया करै। जउन अपन डउकी लग माया करथै, ऊ खुदय लग माया करथै। 29 काखे कउनो कबहुन अपन देह लग बैर नेहको करथै, बलुक ओही पालन पोसन करथै, जसना मसीह मंडली के संग करथै। 30 इहैनिता कि हम ओखर देह के अंग हबन। 31 “हइ कारन मनसे अपन दाय-बाफ के छांड के अपन डउकी लग मिले रही, अउ ऊ दोनो अक्ठी तन हुइहीं✡उत्पति 2:24।” 32 हइ बात बडा हबै, पय मै इहै मसीह अउ मंडली के बारे हे कथो। 33 पय तुम मसे हर अक्ठी अपन डउकी लग अपन जसना माया करै, अउ डउकी अपन डउका के आदर करा।

- इफिसियों
- <
- 5
- >

✡5:2 यूहन्ना 13:34; गलातियों 2:20

✡5:14 यसा 7:1; रोमियो 13:11-12

✡5:16 अमोस 7:13; कुलुस्सियो 4:5

✡5:18 नीति 23:31-32; गलातियों 5:21-25

✡5:19 कुलुस्सियो 3:16; 1 कुरि 14:26

✡5:22 कुलुस्सियो 3:18; 1 पतरस 3:1; उत्पति 3:16

✡5:31 उत्पति 2:24

© TWFTW